《堆胜楼运干许永之修》
宋代·刘才邵

高城倚江凭峻址，层楼却忆高城里。迢迢飞磴出尘氛，绣栱朱城照江水。

四面云山千万叠，清原却与黄原接。碧螺宛转峰最奇，透色连云俱岌嶪。

楼前正对白鹭洲，翠虬夭矫横中流。回看井邑亦华盛，碧瓦鳞鳞光气浮。

崛起凌空何壮哉，岁久剥蚀霾风埃。高情一见为叹息，因循恐致奇标摧。

才刃由来有馀地，葺旧扶倾真复易。坐令风月为清新，还使江山增胜气。

公家列屋人如玉，清唱不须吹管逐。沉沉清夜绣筵开，垂下珠帘隔银烛。

放教帘外水仙听，传作仙家步虚曲。识高器远追前人，不独文采风流存。

凭城纵目莫厌数，即去飞腾登要津。老来自觉诗思悭，况此清绝形容难。

恐公他时怀旧赏，犹堪展作画图看。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。